ประกันแรงงานต่างด้าว
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

นิ่งไร้เจ้าภาพดันหลัง‘ไพฑูรย์’หลุด ย้ำจุดยืนทายาทรับผลประโยชน์
โพสต์ทูเดย์ — ประกันแรงงานต่างด้าวยังไม่คืบ เหตุไร้ผู้สานต่อ ทำธุรกิจมึนไปไม่ถูก 
นางบุษรา อึ๊งภากรณ์ ผู้อำนวยการสมาคมประกันชีวิตไทย เปิดเผยว่า หลังจากนายไพฑูรย์ แก้วทอง อดีต รมว.แรงงาน พ้นตำแหน่งไปแล้ว ทำให้โครงการประกันภัยแรงงานต่างด้าวหยุดชะงักไปด้วย ขณะนี้เรื่องได้เงียบหายไปไม่มีหน่วยงานใดประสานงานเข้ามาเพื่อดำเนินการ จากเดิมมีแนวคิดร่วมกันว่าบริษัทประกันชีวิตและบริษัทประกันวินาศภัย ในการร่วมกันรับประกัน และแต่งตั้งบริษัท กลางคุ้มครองผู้ประสบภัยจากรถเป็นผู้บริหาร พูลดังกล่าวคล้ายกับการประกันอุบัติเหตุส่วนบุคคลวินมอเตอร์ไซค์ในโครงการมอเตอร์ไซค์ยิ้มของ กทม.
“ทางสมาคมฯ ก็ศึกษาเรื่องนี้อยู่ แต่ยังไม่มีการหารือร่วมกับทางสมาคมประกันวินาศภัยเพิ่มเติม” นางบุษรา กล่าว
นายจีรพันธ์ อัศวะธนกุล นายกสมาคมประกันวินาศภัย กล่าวว่า ความคืบหน้าการประกันแรงงานต่างด้าวยังไม่มีความคืบหน้า ซึ่งเดิมกระทรวงแรงงานและสวัสดิการสังคมที่เคยเรียกธุรกิจประกันภัยและประกันชีวิตเข้าไปหารือถึงแนวทางในการทำจัดทำประกันกลุ่มให้กับแรงงานต่างด้าวที่อยู่ในประเทศไทย ซึ่งขณะนี้เงียบไปแล้วไม่ได้รับการติดต่อจากหน่วยงานใดของรัฐบาล ทำให้ภาคประกันภัยยังไม่ทราบว่าจะต้องดำเนินการอย่างไร
“เรายังไม่รู้เลยว่าจำนวนแรงงานต่างด้าวที่จะทำประกันมีทั้งหมดเท่าไหร่ จึงยังกำหนดเบี้ย และความคุ้มครองออกมาไม่ได้ รู้แต่ว่ารัฐอยากจะจัดสวัสดิการให้กับคนกลุ่มนี้ในรูปของประกันภัยกลุ่ม ที่คุ้มครองการเสียชีวิตจากอุบัติเหตุและค่ารักษาพยาบาลเท่านั้น” นายจีรพันธ์ กล่าว
นายจีรพันธ์ กล่าวว่า ตามหลักการจะให้นายจ้างที่ขึ้นทะเบียนลูกจ้างแรงงานต่างด้าวอย่างถูกกฎหมายทำการซื้อประกันภัยให้กับลูกจ้าง และผู้ที่รับผลประโยชน์ในสิทธิกรมธรรม์คือ นายจ้าง ซึ่งทางประกันภัยไม่เห็นด้วยที่จะให้นายจ้างเป็นผู้รับผลประโยชน์ เพราะผิดเงื่อนไขสัญญาประกันภัย ที่ระบุว่าผู้ที่จะรับผลประโยชน์ต้องเป็นทายาทเท่านั้น
นายถนัด จีรชัยไพศาล ประธานคณะกรรมการประกันภัยเบ็ดเตล็ด อุบัติเหตุและสุขภาพ สมาคมประกันวินาศภัย กล่าวว่า การคิดเบี้ยประกันภัยใช้หลักเหมือนคนไทยทั่วไป ไม่ได้แตกต่าง แต่อัตราเบี้ยประกันภัยต่อหัวสูงแน่นอน เนื่องจากอาชีพของแรงงานต่างด้าวจัดอยู่ในกลุ่มที่มีความเสี่ยงสูง อย่างไรก็ตาม ยังไม่สามารถบอกได้ว่าราคาเบี้ยประกันภัยจะอยู่ที่เท่าไหร่ เนื่องจากยังไม่ทราบจำนวนคนที่แน่นอน